*****

ΚΑΝΟΝΙΣΜΟΣ (ΕΟΚ) αριθ. 3681/87 ΤΗΣ ΕΠΙΤΡΟΠΗΣ

της 9ης Δεκεμβρίου 1987

που θεσπίζει μεταβατικά μέτρα για την εφαρμογή του καθεστώτος των διαφορικών ποσών στον τομέα των πίσων, κουκιών, φουλιών και γλυκών λούπινων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 περί ειδικών μέτρων για τα πίσα, τα κουκιά, τα φούλια και τα γλυκά λούπινα (1), όπως τροποποιήθηκε τελευταία από τον κανονισμό (ΕΟΚ) αριθ. 3127/86 (2),

τον κανονισμό (ΕΟΚ) αριθ. 1958/87 του Συμβουλίου της 2ας Ιουλίου 1987 που τροποποιεί τον κανονισμό (ΕΟΚ) αριθ. 2036/82 περί θεσπίσεως των γενικών κανόνων σχετικά με τα ειδικά μέτρα για τα πίσα, τα κουκιά, τα φούλια και τα γλυκά λούπινα (3), και ιδίως το άρθρο 2,

Εκτιμώντας:

ότι το άρθρο 31α του κανονισμού (ΕΟΚ) αριθ. 3540/85 της Επιτροπής της 5ης Δεκεμβρίου 1985 για λεπτομέρειες εφαρμογής των ειδικών μέτρων για τα πίσα, τα κουκιά, τα φούλια και τα γλυκά λούπινα (4), όπως τροποποιήθηκε τελευταία από τον κανονισμό (ΕΟΚ) αριθ. 2889/87 (5), προβλέπει καθεστώς ελέγχου των κοινοτικών συναλλαγών που εφαρμόζεται από την 1η Νοεμβρίου 1987 και επιτρέπει την εφαρμογή των διαφορικών ποσών που αναφέρονται στο άρθρο 12α του κανονισμού (ΕΟΚ) αριθ. 2036/82 του Συμβουλίου (6), όπως τροποποιήθηκε τελευταία από τον κανονισμό (ΕΟΚ) αριθ. 1958/87·

ότι για τα προϊόντα που αποτέλεσαν αντικείμενο συναλλαγών μεταξύ των κρατών μελών πριν από την 1η Νοεμβρίου 1987 δεν χρειάστηκε να συνταχθεί ένα αντίτυπο ελέγχου Τ 5· ότι στην περίπτωση κατά την οποία, από την 1η Νοεμβρίου 1987, τα προϊόντα αυτά πρόκειται να αποτελέσουν εκ νέου αντικείμενο συναλλαγών μεταξύ κρατών μελών, πρέπει να προσαρμοσθεί το καθεστώς ελέγχου που προβλέπεται στο άρθρο 31α του κανονισμού (ΕΟΚ) αριθ. 3540/85 για να επιτραπεί η σύνταξη του αντίτυπου ελέγχου στο κράτος μέλος όπου βρίσκονται τα προϊόντα·

ότι για να καθορισθεί το ποσό της τελικής ενισχύσεως που χορηγείται στα προϊόντα που έχουν αποτελέσει αντικείμενο συναλλαγών μεταξύ κρατών μελών πριν από την 1η Νοεμβρίου 1987, θα πρέπει να προσδιορισθεί το κράτος μέλος στο οποίο συγκομίστηκαν τα προϊόντα· ότι απουσία του αντίτυπου ελέγχου Τ 5, τα κράτη μέλη μπορούν να λάβουν υπόψη, μέχρι τις 31 Δεκεμβρίου 1987, το πιστοποιητικό αγοράς στην ελάχιστη τιμή σύμφωνα με το άρθρο 2 του κανονισμού (ΕΟΚ) αριθ. 2889/87· ότι τα εν λόγω προϊόντα μπορούν να αποτελέσουν αντικείμενο αίτησης για εξακρίβωση μετά τις 31 Δεκεμβρίου 1987 και ότι, σ' αυτή την περίπτωση, πρέπει να προσδιοριστεί ότι, σε περίπτωση απουσίας του αντίτυπου ελέγχου Τ 5 και αφού πραγματοποιηθούν οι αναγκαίοι έλεγχοι, το πιστοποιητικό αγοράς στην ελάχιστη τιμή επιτρέπει να προσδιοριστεί το κράτος μέλος στο οποίο συγκομίστηκαν τα προϊόντα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μετά από αίτηση του ενδιαφερομένου με τους όρους που αναφέρονται στο άρθρο 31α παράγραφος 1 του κανονισμού (ΕΟΚ) αριθ. 3540/85, και στην περίπτωση κατά την οποία μπορεί να αποδειχθεί και γίνει αποδεκτό από ένα κράτος μέλος ότι τα πίσα, κουκιά, φούλια ή γλυκά λούπινα που βρίσκονται στο έδαφός του έχουν συγκομιστεί σε άλλο κράτος μέλος και αποτέλεσαν αντικείμενο συναλλαγών πριν από την 1η Νοεμβρίου 1987, το αντίτυπο ελέγχου που αναφέρεται στην εν λόγω παράγραφο συντάσσεται, κατά παρέκκλιση από την ίδια παράγραφο, στο κράτος μέλος στο οποίο βρίσκονται τα προϊόντα.

Στην περίπτωση αυτή, αυτό το αντίτυπο ελέγχου αποτελεί αντικείμενο των διαδικασιών που προβλέπονται στο εν λόγω άρθρο 31α και, ειδικότερα, στη θέση 31 περιλαμβάνεται η ένδειξη του κράτους μέλους στο οποίο μπόρεσε να αποδειχθεί ότι συγκομίστηκαν τα προϊόντα.

Άρθρο 2

Από την 1η Ιανουαρίου 1988, στην περίπτωση κατά την οποία τα πίσα, κουκιά, φούλια ή γλυκά λούπινα δεν αποτέλεσαν αντικείμενο αντίτυπου ελέγχου Τ 5, για τον καθορισμό του ποσού της ενίσχυσης που πρέπει να πληρωθεί στο χρήστη, το κράτος μέλος στο οποίο συγκομίστηκαν τα προϊόντα θεωρείται ότι είναι εκείνο που εξέδωσε το πιστοποιητικό αγοράς στην ελάχιστη τιμή που αναφέρεται στο άρθρο 28 παράγραφος 2 πρώτη περίπτωση του κανονισμού (ΕΟΚ) αριθ. 3540/85.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μέχρι τις 30 Ιουνίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 162 της 12. 6. 1982, σ. 28.

(2) ΕΕ αριθ. L 292 της 16. 10. 1986, σ. 1.

(3) ΕΕ αριθ. L 184 της 3. 7. 1987, σ. 3.

(4) ΕΕ αριθ. L 342 της 19. 12. 1985, σ. 1.

(5) ΕΕ αριθ. L 275 της 29. 9. 1987, σ. 23.

(6) ΕΕ αριθ. L 219 της 28. 7. 1982, σ. 1.